عه‌لی حسێن فه‌یلی - پاپا! وە خەیر بیایتەو، جی
شانازییە ئەڕا ئیمە ک بچیمن وەر ئەو پیری یەکێ لە گەوراترین پیاگەێل دنیا ک گەپ بیینەگەێ
وە خاتر ماڵ و مناڵ و پوست و مەقام دنیا نییە.
پاپا گیان، جی شانازییە ئەڕا ئیمە ک بێ‌هیچ لایینداریێگ
لە دینداری یا بێ‌دینی بیژیمن عراق، وڵاتێگە ک هێمان خوداداری لە بێ‌خودایی باوترە
لە تێ و لە ئەوە گرینگ‌ترێ یەسە ک ئێرە وڵات خودادارییەێل ئەساتیری بییە لە (مەردووک)
گرتگە تا وە (ئەهوورا مەزدا) تا وە (ئێزەد) و تا وە (الله).
هەمجا بێ‌ژە دینەێل ئەساتیری و گەور، دینەێل میژوویی
و زینگێ جوور ئسڵام و مەسیحی و یەهوودی و مەندائی و ئاشووری و زەرتوشتی و مانەوی یا
ئێزدەی و کاکەئی، هێمانیش دە ئێرە ریشگ دیرن و پەل و وەچ ئەوەشنن دە ئی سەرزەمین گەور
و گەورا، ئوو هێمان هەم لاڵشەگه‌ێ،  هه‌م جه‌مخانه‌یلی
، هەم کلیسا و کنیسەکانێ و مەعابد مەندائیێەکانێ، هەم مزگەوتەێلەێ، هەم قەور ئێمامەێلەگەێ
و خەلیفەێلەگەێ، گشتێ ماڵگەێ نووڕ و نزا و هاوار و هانا و نقاێ مەردمەگەین.
هەمیش خووە بزانی ک دیری ئەیەیتە وڵاتێ ک پارتە
سیاسییەێلەێ دە ژێر ئاڵای شەکیاگ ئازادی و دموکراسی کلیل هیج دەرانەێ ک وەر ئەو  بەختەوەری بچەکێ، دە دەسێیان نییە.
ئی سەر داینە ک فرەیش مێژووییه‌، ئەخوازێ وە پێمان
بێژێ ک (پاپا)، خوەی خاس ئەزانێ ک ئستقرار سیاسی، ئەمنی عراق دابەسته‌ێ ئەوە نییە
ک چەنێ دیندارو مەسجد و کلیسا و کنیسە و دەیر دیرێ.
ئاسائییە ک کەمهووزەێل دینی و مەزهەبی، هووزی و
نەتەوەئی، سیاسی و فەرهەنگی دە پەڕ و کەمارەێ دنیا ژیان باو دڵ خوەیان بکەن، دە
عراق ک لە تێ چەن شەڕ دینی و مەزهەبی و نەتەوەئی کەفتەسە ڕێ خۆ دیارییە ک فرەتر لە
گشتێ، یە کەمهووزەێلەن ک ئەبنە قوربانی.
وە خزمەت 
پاپاێ گەورا ئێژیمن ک ئیماندارەێل ئی وڵاتە، وەرە گرتنەسە وەر و دە سەرانسەر
دنیا پەرکەنە و تەرف و تۆن بینە و  هە
ئاواتەخوازن ک دە ناو گێژاو شەڕێگێ وژدانی، بتوانن ئی پاشمەنە ک لە ئایین و دینەگەیان
ئەڕایان ماگە رزگار و دەرئەو بکەن، ئوو نەهیلن ک شان و شکوو ئی سەرزەمینە ک مەنزڵگاێ
میژووئی پەیامبەرەێل گەوراێ خودا بییە، لە یە گەنتر وە تاڵان نەچێ.
وه‌ خزمه‌ت پاپاێ گه‌ورا ئێژیمن؛ ئەڕا یە ک هیچ
ماف و بەشێگ لە هیچ ئایین و ئایین‌زایەیێگ گومه‌سار نەکرێ، پەیڕۆوان ئائئینەێل
خودایی ئی وڵاته‌، بایەد دەس ئەڵگرن لە ئی شەڕ بەردەوام و تڵابەێل بێ‌هچانە ک
هووکارەیان وە پێیان کردنە.
پاپای خاون‌ڕێز بایەد ئاگادار بکرێ ک ئەو یاخییەێل
تاوانبارە ک دین و سیاسەت و بێ‌شەرمی داڕشاننەسە مل یەکتری و تێکەڵاوێیان کردنە،
هانە شوون یەک ک عراق لە یەولا ببێگە عراقێگ وە بێ‌کەمهووز و هیچ کەمینەیێ دە عراق
نەمینێ، چشتێ جوور کارساتێ ک داعش وە سەر ئێزەدییەێلە و مەسیحییەێلە و یەهوودییەێلە
و کاکەئییەێلە و حەتتا وە سەر ئەو بەشە لە بسەڵمانەێلە و سوننیەێلەیش هاورد ک
ناخواستن بچنە ژێر هێڵ خەلیفە درووکانییەگەیان.
ئەزانیمن ک پاپای بەڕێز، خوەییش دڵنیاسە ک خەڵک
عراق ک فرەترێیان وە خاتر پاوەنە بیین وە دینداری و بسڵمانی، شەراو خواردن پەسەن
ناکەن، خۆس ئەزانن ک تا ئێسە هیچ شەراوخوەرێ نەهاتگە و لە یەو لاویش نایێ ک بچوو تەقەمەنی
بوەسێ وە قەێ خوەێ و خوەێ و بڕێ تر وەل یەکا بتووقنێ، بەڵام یە ئەوانه‌ن  ک تەفسیرێگ ناسواو لە دین ئەکەن و دین کردنە وە
ئیدئولووژیێگ ک توند و تێژێ و کوشت و بڕ حەڵاڵ کردگە.
ئەخەیمنە بیرتان، پاپاێ گەپ، عراق ئێسا دی جوور
عراق ئەوسا نییە ک چوارڕێیانێ بی ئەڕا یە ک گشت عراقییەێلە ، دە دریژای میژوو، وە
هەر زوان و پرتاڵ و هووز و دین و ئائینێ دە شان یەکترەکی وە خوەشی و هامدڵی ئەژیان،
و پڕ بی لە مودارا و تەساهۆڵ و تەساموح.
عراق ئێسا وڵاتێگە پڕ لە کوشت و بڕ و ئەگەر لەێ‌وا
بچێگە نوا، هیچ نمام و نوونمامێ خەیرێ لە ژیان خوەێ و لە خوەییش نابینێ.
یە خوەی شانازی گەپێگە ئەڕا گشت ک ئێوە تەشریف
بیارنە عراق و ئەڕا ئارامێشت و هێمنی و ئاشتی‌خوازی دە عراق نزا و نقا بکەن .
وە راسی ئی وڵاتە دوارە هەوەجەێ کەفتگە وە یە ک
کەسێ جوور ئیوە ک هەناسەێ پاکە و حەقە ئەڕاێ نزا بکا، بەشکەم نزۆلەی خودایێگ تر بێ
وە خوار و بەزەی بنا وە دڵ وڵاتوەندەێلە و بزە بخا وە بان لێوێیان، ئوو ئی چین ئیمە‌یش
ک ژیانێ وەگەرد رەنج کوتان گوشن کریا و هیچ ئاهێگێ خوەش نەدی وە چاو، ئەگەر لە قەپ
نووڕ ونزاێل گەن گیان دەر نەکرد، وە نزای خەیر ئیوە، لاوەکەمێ هە بتوانێ،.گڕێ
داکاسێگ و هچانێگەو بخوەێ، ئەڕا خوەێ.
